Bekymret for helsen til «maltraktert» Evensen
- Jeg har sett mange stygge ting i bokseringen, og det her kommer ganske høyt på lista. Boksing er farlig, selv for en tøffing som Andreas. Det å ta imot for mange slag er kjempefarlig, sier Hansvoll til VG og legger til: - Andreas bør vurdere å legge opp. EM-kampen lørdag og møtet med Willie Casey i fjor er for tøffe, men det er uansett ingen som kan ta ifra Andreas at han har et enormt boksehjerte. Hansvoll satt ringside som Viasat-ekspert lørdag kveld, og så Evensen bli slått ned i tredje runde før han kom seg opp. I en tempofylt kamp kom trønderen sterkt tilbake, og det var veldig jevnt før de to fighterne gikk inn i den 12. og siste runden.Da det gjensto litt over 40 sekunder ble Evensen slått ned igjen, og dommeren stoppet kampen. - Det var en helt riktig avgjørelse - det er han som har ansvaret for å ivareta bokserens sikkerhet og helse hvis ikke hjørnet hans gjør det, sier Hansvoll. Bildespesial: Blinkskudd fra Evensens EM-tittelkamp Før knockouten hadde ansiktet til Evensen allerede svært synlige spor etter mange slag fra den belgiske motstanderen. - Jeg er bekymret for hvordan han har sett ut etter to av de tre siste kampene. Det er slikt man blir skadet av. Én ting er å gå sånn i fire runder, men dette er snakk om 12 runder. Det er helt på grensa av hva hodet og kroppen kan tåle. Helsa er viktigst, mener Hansvoll.Evensen er klar på at han ikke har noen planer om å gi seg. - Å slutte er ikke noe jeg tenker på nå. Et fighterhjerte er min styrke og min svakhet. Instinktet er å slå tilbake når jeg får en smell, og det tok overhånd. Jeg klarte ikke å følge beskjedene jeg fikk fra hjørnet, sier Evensen. Hevelsene i ansiktet har gått en del ned når han møter VG på togstasjonen i Esbjerg søndag ettermiddag. - Jeg føler meg mye bedre enn etter kampen mot Casey i fjor, sier Evensen og drar hånden over det hovne venstrekinnet som tross alt så mye verre ut noen timer tidligere. - Boksing er brutalt, og 2. plass er ikke noe kult, sier Evensen og smiler skjevt.Ole Klemetsen så kampen på TV, og lot seg imponere av landsmannens fightervilje. - Det var en god kamp, men Evensen så helt maltraktert ut etterpå. Så spørsmålet er hva Andreas kan oppnå i karrieren, og får han flere slike smeller kan det bli farlig. Men dette er jo opp til ham selv. - Tenker du at han bør legge om til en mer defensiv stil? - Det er ikke bare å legge om stilen. Det er et innøvd mønster - min far sto og skrek at jeg måtte løfte guarden en hel karriere uten at det hjalp, sier Klemetsen og ler.
Thomas Hansvoll (37) og Ole Klemetsen (41) mener Andreas Evensen (26) må vurdere grundig hva han gjør videre med karrieren.